钦定古今图书集成/明伦汇编/官常典/第756卷 > 梁清宏
## 钦定古今图书集成/明伦汇编/官常典/第756卷 > 梁清宏

按《真定县志》：“清宏，梦龙曾孙。由弟子员以兄清宽荫，
世袭锦衣卫副千户。崇祯十二年，掌管后所印驾仪
诸务，特称练悉。提督东司房堂官郭承昊深器之，疑
议多取决焉。擢北镇抚司理刑，转掌刑。在职明允，不
事株连。诸逮狱者加意惠恤，皆为感德。诏狱例司讯
鞫而已，不得辄请开释。请开释自清宏始。”时政尚综
核士大夫一二以微文被谴，清宏不惜以身保全之，
大为时论所重，亦以此受知内廷，诏褒之曰“清慎。”累
拜都指挥使，仍掌司事。会闯寇入长安，挺志不从，颇
遭困辱，不食而卒。清宏性至孝友，丰姿伟岸，慷慨好
施与。居官十馀年，每愤国步多艰，条画井井。惧出位
不获，献之当宁，然大节矫然，克振家声亦足不朽矣。